钦定古今图书集成/明伦汇编/官常典/第733卷 > 孛罗帖木儿〈从子马哈失力〉
## 钦定古今图书集成/明伦汇编/官常典/第733卷 > 孛罗帖木儿〈从子马哈失力〉

按《元史忠义传》：“孛罗帖木儿，字国宾，高昌人。由宿卫
补官，十三转而为江东廉访副使，以选为襄阳路达
鲁花赤。至正十一年，盗起汝颍均州，郧县人田端子
等亦聚众杀官吏，孛罗帖木儿将民兵捕斩之。未几，
行省廉访司同檄孛罗帖木儿以其所领兵，会诸军
于均、房同讨贼，贼始退。而谷城、光化以急告，即帅兵”
趍谷城，而分遣樊城主簿脱因等趍光化，且遣使求
粮于襄阳，不应。遣同知也先不花促之，又不应。军乏
食，不能行，乃驻于柴店，复遣从子马哈失力往告，词
甚苦切。廉访分司王佥事、本路总管柴顺礼怒其责
望，械之。适纽真来献光化所获首级，且言“孛罗帖木
儿在谷城，与贼相持，未知存殁，宜急济其粮，少缓恐
弗及矣。”于是脱二人械，遣还，而命也先不花与万户
也先帖木耳率数千人，会孛罗帖木儿以讨贼。明年
正月，襄阳失守，也先不花等闻之惊溃。孛罗帖木儿
领义兵二百人，且战且引，至监利县，遇沔阳府达鲁
花赤咬住、同知三山、安陆府同知燕只不花、荆襄提
举相哥失力之师。时滨江有船千馀，乃糺合诸义兵、
丁壮、水工五千馀人，畀以军号，给以刀槊，具哨马五
十，水陆继进。比至石首县，闻中兴路亦陷，乃议趍岳
州就元帅帖桀，而道阻不得前，仍趍襄阳。贼方驻杨
湖港，乘其不虞击之，获其船二十七艘，生擒贼党刘
咬儿。讯得其情，进次潜江县，又斩贼数百级，获三十
馀船，枭贼将刘万户、许堂主等。是日，甫止兵未食，而
贼大至，与贼抵暮。咬住等军各当一面，不能救。孛罗
帖木儿被重创，麾马哈失力使去，曰：“吾以死报国，汝
无留此。”马哈失力泣曰：“死生从叔父。”既而孛罗帖木
儿被执，贼请同为逆，孛罗帖木儿怒骂之，遂遇害。马
哈失力帅家奴求其尸，复与贼战，俱没于阵，举家死
者凡二十六人。